AlexejDobrolubov/national_council_slovak_2010 huggingface dataset:
25. schôdza NR SR - 5.deň - B. popoludní - 30.03.2021
Dátum: 2021-03-30
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

101. Ďakujem vám pekne za slovo. Páni poslanci, ja vám veľmi pekne ďakujem za vaše faktické poznámky, ktorým je veľmi ťažko rozumieť. Bolo by dobre, keby boli viac zrozumiteľné. Pán Suja, vy ak neveríte na tých 120-tisíc podpisov, čo sa týka tej petície, tak ja potom neverím, na tých... (Povedané so smiechom.) Koľko sme zozbierali na to referendum? (Reakcia z pléna.) Okolo tých... (Povedané so smiechom.) Koľko? (Reakcia z pléna.) Už majú 350? Tak ja potom neverím na tých 350-tisíc (povedané so smiechom), čo zozbierali na referendum. Ďakujem.
25. schôdza NR SR - 5.deň - B. popoludní - 30.03.2021
Dátum: 2021-03-30
Poslanec: Tabák, Romana (OĽANO)
Druh vystúpenia: Vystúpenie v rozprave

95. Ďakujem za slovo, pán predsedajúci. Ctení kolegovia, tiká nám časovaná bomba. Áno, takto môžme nazvať problém klimatickej krízy. V piatok 19. marca sme symbolicky v deň Globálneho klimatického štrajku začali rokovať o prijatí uznesenia, ktoré už nie je len prázdnym sľubom, že niečo v tejto oblasti urobíme. Klimatické problémy sú veľmi reálne. Nemusíme chodiť do zahraničia, aby sme cítili vplyv týchto zmien. Minulý rok bol podľa Slovenského hydrometeorologický ústavu najteplejším rokom za posledné storočie. Tieto prejavy poznačili napríklad Demänovskú ľadovú jaskyňu, ktorá už neobnovuje bohatú ľadovú výzdobu. K prejavom klimatických zmien patrí aj veterná smršť v Tatrách z roku 2004, alebo takmer každoročné povodne. Zmeny na klíme sa budú v budúcnosti na Slovensku prejavovať zvýšenou teplotou vzduchu, poveternostnými katastrofami, prívalovými dažďami a povodňami, ktoré sa budú striedať s dlhotrvajúcimi periódami sucha. Znížia sa taktiež zásoby vodných zdrojov, čo bude mať negatívny vplyv aj na poľnohospodársku produkciu. Globálne otepľovanie ohrozuje existenciu zimných športov, ich budúcnosť, ktorú poznáme v dnešnej podobe, ostáva nejasná. Dámy a páni, viete si predstaviť, že zimné olympijské hry by sa už nekonali? Ja osobne nie. Ľudia ako keby potrebovali vidieť až extrémy, až potom sú ochotní vnímať správy a počuť vedcov, počúvať vedcov, ktorí už približne 40 rokov upozorňujú na blížiacu sa klimatickú katastrofu. Žiaľ, táto sa nevyhne ani Slovensku. Odborníci predpokladajú, že neustále prehlbovanie klimatickej krízy vyústi do vážnych zdravotných problémov ľudstva. Podľa Svetovej zdravotníckej organizácie znečistenie ovzdušia každoročne zabije na celom svete približne 7 mil. ľudí. Alergie, astma, rakovina kože - aj takéto sú dopady klimatických zmien. Ľudia hovoria, že neriešime ich problémy. Tak poďme spoločne ľuďom dokázať opak a podporme petíciu, pod ktorú sa podpísalo cez 120-tisíc ľudí. Ich hlas je mohutný a nesmieme ho ignorovať. Touto cestou im chcem veľmi pekne poďakovať za ich iniciatívu. Navrhujem a zároveň prosím, opravme iba to, čo sme my ľudia pokazili. Ostatné nechajme na prírodu, ona má ešte stále viac rozumu a sily ako my. Budem rada za každý, aj jeden hlas na podporu tohto uznesenia aj z radov opozície. A na záver chcem taktiež poďakovať pánovi ministrovi Budajovi za jeho prácu v tejto oblasti a vám ostatným vám ďakujem za vašu pozornosť.
25. schôdza NR SR - 5.deň - B. popoludní - 30.03.2021
Dátum: 2021-03-30
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

87. Ďakujem za slovo, pán predsedajúci. Pán poslanec Kazda, ďakujem vám za vaše vystúpenie, ste ma prekvapil trošku v negatívnom smere. Ja chápem vaše obavy, ale, samozrejme, je potrebné rozprávať o financiách. A dovolím si vás upozorniť, že aj nečinnosť v tejto oblasti prináša dopady na financie. Každoročne tu máme povodne, ktoré zaťažujú rozpočet, náklady na zdravotnú starostlivosť a riešenie zdravotných problémov obyvateľov spôsobených zmenou klímy, ako alergie, astma, rakovina kože nám zvyšujú náklady tiež, takže treba povedať, ako to bude, ak nebudeme v tejto oblasti robiť nič. Čo sa týka Grety Thunberg, ak ona je blázon, tak potom Leonardo di Caprio je blázon tiež? Ja som vďačná za týchto aktivistov. Kým nebylo... keby nebolo ich snahy, tento klimatický problém by nemal dostatok pozornosti. Ďakujem.
25. schôdza NR SR - 5.deň - A. dopoludnia - 30.03.2021
Dátum: 2021-03-30
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

135. Ďakujem veľmi pekne za slovo. Pán poslanec Szőllős, ja vám veľmi pekne ďakujem za vaše vystúpenie. Ja by som len tak chcela vypichnúť, že ľudia hovoria, že neriešime ich problémy. Tak poďme spoločne ľuďom dokázať opak a podporme petíciu, pod ktorú sa podpísalo 120-tisíc ľudí. Ich hlas je mohutný a nesmieme ho ignorovať. Ďakujem.
25. schôdza NR SR - 1.deň - B. popoludní
Dátum: 2021-03-16
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

138. Ďakujem veľmi pekne za slovo, pán predsedajúci. Chcem sa veľmi pekne poďakovať kolegom a hlavne kolegyniam, vám dámam, to je úžasné, dneska to tu ženy valcujú, ktoré predkladajú tento zákon. Laurenčík, Milan podpredseda NR SR Pani poslankyňa, musíte sa vyjadrovať k príspevku pani Cigánikovej. Tabák, Romana, poslankyňa NR SR No tak potom výborné, výborné vystúpenie. Ja sa veľmi teším, že ženy sa venujú tomuto zákonu, a určite to podporím.
25. schôdza NR SR - 1.deň - B. popoludní
Dátum: 2021-03-16
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

122. Ďakujem veľmi pekne za slovo, Milanko. Pani poslankyňa Marcinková, ja vám ďakujem veľmi pekne za vaše vystúpenie a ako ste spomínali, policajtky, hasičky, vojačky majú veľmi dôležitú, dôležité postavenie v našej spoločnosti a ja ako aj mladá matka, odkedy mám malé dieťa, tak s týmto veľmi súcitím a my matky musíme mať podporu v štáte. Takže tento zákon určite podporím a myslím si, že to je veľmi pozitívna správa. Ďakujem vám.
24. schôdza NR SR - 3.deň - A. dopoludnia
Dátum: 2021-02-26
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

60. Ďakujem za slovo. Pán poslanec, pre vašu informáciu. Diskusia o pláne obnovy prebieha nielen na výbore pre európske záležitosti za účasti všetkých poslancov aj zástupcov z vašej strany, aj za účasti europoslancov vrátane pána Uhríka, tak keď tak jeho sa opýtajte. Prebehli aj verejné online diskusie, ale vy sa snažíte podsúvať, že tento proces nie je transparentný, čo však nie je pravda. Laurenčík, Milan, podpredseda NR SR 61. Koniec? Tabák, Romana, poslankyňa NR SR 62. Končím.
24. schôdza NR SR - 3.deň - A. dopoludnia
Dátum: 2021-02-26
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

48. Ďakujem za slovo. Pán poslanec Blaha, vy ste prekvapil, lebo ako bývalý predseda výboru pre európske záležitosti som myslela, že viete aspoň trochu po anglicky. Vy ste si v priamom prenose pomýlil rule of law s rule of love, čo vlastne, vy ste spomenul, že miesto pravidla zákona ste spomínal pravidlo lásky? Veľmi zaujímavé.
24. schôdza NR SR - 3.deň - A. dopoludnia
Dátum: 2021-02-26
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

34. Ďakujem za slovo. Pán poslanec, mne sa zdá, že vy ste si všetci dali kyslé raňajky dneska ráno, nakoľko na nás toľko útočíte. Ja chápem obavy ľudí z bývalej vlády, že máte pocit, že sa pripravuje plán obnovy bez vás. Ja súhlasím s vami, že verejná diskusia je potrebná. Diskusia však prebehla a neustále prebieha. Dokonca aj ministerstvo financií zriadilo e-mailovú adresu, kde verejnosť posiela, môže posielať pripomienky a návrhy k plánu obnovy. Včera som to v pléne spomínala, ale približne od roku 2015 prestalo Slovensko dobiehať životnú úroveň v Európskej únie. Aj napriek tomu, že sme mali k dispozícii eurofondy. Ich čerpanie bolo však katastrofálne. Podľa štatistík približne na úrovni len 29 %. Prepadli sme sa na predposledné miesto v efektivite čerpania eurofondov v rámci celej Európskej únie. Za vás teda hovoria výsledky práce. Takže len na záver, že aj keď možno máte skvelé plány, tak realizácia bola už v minulosti katastrofálna. Ja sa len chcem zastať ľudí na ministerstve financií, pretože tam pracuje skvelý tím ľudí, ktorí má skutočne dobré záujmy. Ďakujem za slovo.
24. schôdza NR SR - 2.deň - B. popoludní
Dátum: 2021-02-25
Poslanec: Tabák, Romana (OĽANO)
Druh vystúpenia: Vystúpenie s faktickou poznámkou

111. Ďakujem za slovo. Pán minister, ďakujem vám za vaše odborné a kľudné vystúpenie. Si myslím, že toto práve ľudia potrebujú v týchto ťažkých časoch. A osobne ja budem hlasovať za núdzový stav. Ale je ťažké porovnávať rôzne krajiny, pretože v každej krajine sú iné podmienky, iné predpisy, iné zákony a hlavne iní ľudia. Čo sa týka tej viery, je to každého voľba. Ja som osobne toho názoru, že Boh nie je len v kostoloch, ale aj v našich srdciach. Ale je to každého možnosť, aby si vybral. Takže pokiaľ sú zatvorené obchody, tak by mali byť zatvorené aj kostoly. Pred pár dňami som bola darovať krv na Transfúznej stanici na Kramároch a pýtala som sa zdravotných sestier, či považujú za správne predlžovanie núdzového stavu. Samé mi potvrdili, všetky, že núdzový stav je potrebný. Je potrebné povedať, že situácia je kritická. V nemocniciach je od začiatku pandémie najviac pacientov, kapacity sú pomaly úplne naplnené. Neviem si predstaviť, že v takto vážnej situácii by sme núdzový stav nepredĺžili. Na záver by som chcela už len dodať, že je smutné vidieť, v akom stave je slovenské zdravotníctvo. Päťmiliónová krajina je schopná zvládnuť 5-tisíc COVID-pacientov, okolo 5-tisíc. Mali by sme dobiehať za minulé roky Európsku úniu, no stal sa opak. Ľudia nech si urobia vlastný názor. Aspoň vidia, aké bolo dvanásťročné sociálne vládnutie bývalej vlády. Ďakujem.
94. schôdza NR SR - 2.deň - B. popoludní
Dátum: 2023-06-14
Poslanec: Taraba, Tomáš (-)
Druh vystúpenia: Vystúpenie s faktickou poznámkou

66. Spomenul si, že nerozumieš úplne, že prečo nechcú platiť mimovládky zo štátneho rozpočtu. Práve pred chvíľou vyšiel status, ti ho prečítam: „Prezidentka Čaputová považuje za legitímne, že mimovládne organizácie získavajú peniaze aj zo zahraničia. Robia tak preto, lebo samotný štát nedokáže financovať ich aktivity. Je to navyše ďaleko transparentnejšie," to hovorí Čaputová, „než naše skúsenosti s financovaním politických strán." Myslím si, že keďže ich ona povyberala všetkých do jedného, čo je prvá tvorba vlády, kde nie premiér, ale prezidentka si povyberala ľudí, tak preto asi aj tých 21 miliónov. Najskôr hneď museli ukázať ako sú, chápu tejto logike, že prečo tam sedia a išli do Sorosových nadácií. Ale to, čo je zaujímavé, a to odpoveď na tvoje otázky, takže ešte raz, Čaputová, po prvé, považuje za normálne, aby štát platil mimovládky. Pričom v slove mimovládka je, že má stáť mimo vlády. To znamená, primárny cieľ neziskových organizácii a mimovládneho sektora je, že si ho majú platiť ľudia mimo svojich daňových povinností. Oni si platia dane preto, aby platili verejnoprávne inštitúcie. Lenže títo si povedali, že oni z verejnoprávnych zdrojov budú prelievať peniaze do mimovládneho sektora, aby tuná pán Ivan Šimko mohol ísť do Bruselu, nezahlasoval proti migračnému paktu, aby mohol ten migračný pakt potom prejsť a aby následne Sorosovci dostali 21 miliónov, aby sa o tých migrantoch, ktorých nám sem vnútia, mohli starať. Takže to je prvá vec. Druhá vec, ktorá je úplne šokujúca, že ona povie, že sú mimovládky, teda tieto jej inštitúcie, transparentnejšie financované ako politické strany. Čo nám tu chce ona povedať? Ona bola podpredsedkyňa Progresívneho Slovenska, zrejme má nejaké negatívne skúsenosti s tým, ako Progresívne Slovensko bolo financované, takže potom nech to povie na rovinu. Ale je nehorázne, aby v tomto období, kedy 800 miliónov nevyužili na budovanie nemocníc, oni prelievali peniaze do mimovládok.
94. schôdza NR SR - 2.deň - B. popoludní
Dátum: 2023-06-14
Poslanec: Taraba, Tomáš (-)
Druh vystúpenia: Vystúpenie s faktickou poznámkou

16. Pán Kučera, presne ako ste povedali, ja som pred chvíľou absolvoval stretnutie so šéfom olympijského výboru a až tam som si uvedomil, keď povedal, že toto je historicky prvá vláda v dejinách Slovenska, ktorá ani jedným jediným slovom nespomenula šport. Oni spomenuli, že chcú dotiahnuť 500-tisíc mladých ľudí za štyri mesiace asi zo zahraničia, oni idú bojovať s hoaxami, oni idú bojovať s dezinformáciami, medzitým pošlú do Bruselu nejakú úderku, aby tu do toho celého vstúpili, ale šport, čo je to, čo vedia riešiť, to tam ani jedným slovom nespomenuli, pretože to sú asi pre nich malé veci, tam treba sa starať len o deti, oni robia veľké veci a toto sú asi pre nich nejaké prkotiny, pritom na nič iného oni čas nemajú. Takže áno, je to neskutočne smutné a vypovedá to presne o tom, že majú prioritu Ukrajinu, majú prioritu zahladzovať za Hegerom to, že tu rozflákal 800 miliónov a nevie postaviť dve nemocnice, teraz sa tvári, že nepočuje, a toto je to. Mali na stole peniaze, nepoužili ich, nepoužili ich na Rázsochy, nepoužili ich na nič, klamal tu ľudí, chodil tu po Slovensku a miesto toho, aby oni dali na šport peniaze, tak ako si to ty spomenul, alebo aspoň dali priestor na to, aby sa tomuto mohli venovať, oni ani jedným jediným slovom to tam nespomenuli. Takže myslím si, že to pripadá tak, ako keď niekedy tí primátori a starostovia vyhrávajú s programami, že idú robiť obchvaty miest a podobne, a prejdeš sa po tom meste a nie je tam pokosená ani tráva. Takže tie malé veci, čo robiť mohli, tak tým sa venovať nejdú a tie veľké, na ktoré nemajú ani čas, ani kapacitu a ani mandát, tak tie nám tu podhodili, že veď to schváľte. Takže plný súhlas s vystúpením.
94. schôdza NR SR - 2.deň - A. dopoludnia
Dátum: 2023-06-14
Poslanec: Taraba, Tomáš (-)
Druh vystúpenia: Vystúpenie s faktickou poznámkou

6. Lacko, žiaden odborník by nikdy nepožičal svoje meno na takéto harakiri, že na štyri mesiace idú pomáhať Zuzane Čaputovej kreovať nejakú druhú marketingovú vládu, pretože tá prvá úradnícka vláda, ktorú tu Zuzana Čaputová mala, to bola vláda Eduarda Hegera po tom, čo mu bola vyslovená nedôvera. To, že nechala Hegera Čaputová vo funkcii, to urobila len preto, lebo zobrala plnú zodpovednosť za to, že tento babrák, ktorý tu teraz nesedí, pretože veľmi dobre vie, že aspoň formálne títo ľudia musia tvrdiť, ako to tu zle vládol, mimochodom to aj povedali, že 800 miliónov teraz, ktoré mal na stole na to, aby vystaval nemocnice, nič z nich nebude, nebude z Rázsoch, nebude z Martina. A toto bola prvá vláda, úradnícka, Zuzany Čaputovej. Ona nesie plnú zodpovednosť. A potom našla ľudí, ktorí jej idú pomôcť, aby tie padajúce percentá, ktoré má, ktoré už nameral teda aj GLOBSEC, že ich má na úrovni 38 %, čo je najmenej v celej strednej a východnej Európe, tak aby ju išli zachrániť. Takže táto marketingová, ktorú tvorí Progresívne Slovensko, tvorí ju SaS-ka a tvorí ju Kresťanskodemokratické hnutie, to treba povedať, KDH nemusí vôbec rozprávať, že či oni pôjdu alebo nepôjdu po voľbách s najväčšími liberálmi, ktorí tvrdia, mimochodom, pán premiér, vy ste nemali žiaden problém povedať, že sa budete vyhýbať kultúrno-etickým otázkam a prvý rozhovor, ktorý ste dali na Denníku SME, bol o tom, že budete presadzovať a že v najbližších dňoch váš minister zdravotníctva má, a že to od neho očakávate, presadiť chemickú tabletku na vraždenie slovenských detí. Toto pre vás neni kultúrno-etická otázka? To znamená, že vy vo svojej podstate, tak ako ste, ste od A po Z marketingový fejkový produkt a to, že si dovolíte vraždenie slovenských detí nenazvať kultúrno-etickou otázkou, tak to je čisté legionárstvo.
94. schôdza NR SR - 1.deň - B. popoludní
Dátum: 2023-06-13
Poslanec: Taraba, Tomáš (-)
Druh vystúpenia: Vystúpenie s faktickou poznámkou

27. Dámy a páni, predstúpila pred nás najzbytočnejšia skupina ľudí, ktorá v tomto parlamente kedy bola, pretože títo ľudia vedia, že žiaden mandát od parlamentu nedostanú, a ako sme počuli od dezignovaného predsedu vlády Ódora, ani nič pre ľudí robiť nebudú. V podstate tu vystúpil, tak jemnučko povedal, ako sa tu doteraz strašne zle vládlo. Vy ste sa nazvali vláda odborníkov a... (Prerušenie vystúpenia predsedajúcim.) Grendel, Gábor, podpredseda NR SR Musíte reagovať na vystúpenie pána poslanca Fica, pán poslanec Taraba. Taraba, Tomáš, poslanec NR SR Áno, však on to spomínal. Pán Antal, úplne v kľude, to sa aj vás týka. Vy keď ste boli tiež na tých funkciách, nič ste neurobili, takže presne tak ako táto vláda odborníkov predstúpila pred Slovenskom, tak predstúpila s tým, že nám oznámila, že za 800 miliónov tu idú prepadnúť eurofondy, pritom tam máte pani, ktorá je spoluzodpovedná za to. Povedali ste nám, že verejné financie sú v totálnom rozklade. Je to tá istá predošlá Čaputovej vláda, ktorú ona držala, ktorá za to mala zodpovednosť, tak ste sa jej na to mohli pýtať. Hovorila táto vláda, že bude seriózne rokovať s politickými stranami v parlamente. Jedine, s kým rokovala seriózne, zrejme bolo Progresívne Slovensko, ktoré v parlamente neni, a celé toto divadlo, ktoré sa deje, sa deje naozaj len preto, aby Progresívne Slovensko sa mohlo tváriť, že má nejaké slovo a že je dôležité, aby sa v podstate marketingovo nadýchlo. Takže je úplne logické, že táto vláda nedostane žiadnu podporu tohto parlamentu, že tak, jak zbytočne ste boli vymenovaní, tak aj toto obdobie skončíte a môžete rátať, že tu na pôde parlamentu kritickí voči všetkému budeme. Ak ste sa rozhodli, že budete obhajovať iba Ukrajinu, tak to robte. Gaborčáková už 21 miliónov Sorosovi poslala, to znamená, že to má asi odfajknuté a to je asi tak všetko, čo od vás sa dá očakávať.
90. schôdza NR SR - 13.deň - B. popoludní
Dátum: 2023-05-23
Poslanec: Taraba, Tomáš (-)
Druh vystúpenia: Vystúpenie v rozprave

104. Ďakujem pekne, dámy a páni všetkým za rozpravu. Myslím si, že sme veľmi jasne dali najavo, že nebudeme akceptovať do budúcna výroky na adresu Slovákov, ktoré možno niektorým politikom najmä z tábora SaS absolútne neprekážajú, obhajovali ich tu, ale naprieč celým politickým spektrom je úplne jasné, že nepovažujeme Slovákov za národ, voči ktorým si toto má niekto dovoľovať. Ak pán Šucha alebo akýkoľvek aj do budúcna zástupca Európskej komisie bude chcieť propagovať túto nenávistnú agendu voči Slovákom, odporúčam mu ešte raz, nech si to robia v tých uzavretých salónikoch, ale ak sa plánuje niekto na našu adresu vyjadrovať, že sme súci na prevýchovu alebo dotlačiť nás musí, aby sme prijali nejaké myslenie, ktoré podľa nich nie je kompatibilné s tým ich, tak vždy sa ozveme a práve preto by som ešte raz chcel celý parlament požiadať, aby ste podporili túto deklaráciu, aj keď je oklieštenejšia oproti tej, tej pôvodnej verzii, lebo jednoducho realita je taká. Máme prezidentku, ktorá sa nevie ozvať v mene Slovákov, od Hegera to asi nikto neočakával, takže aj nesklamal, pretože ani nehlasoval za to, aby tento bod bol zaradený, máme prázdninového nejakého premiéra, ktorý je, absolútne k tejto téme sa nevyjadruje ani vyjadrovať nebude. Jednoducho to je reálne vedenie dnes a práve preto je to na nás na poslancoch, aby sme túto historicky dôležitú deklaráciu prijali, pretože ak ju neprijmeme, tak potom môžeme čakať na to, že aj sa to stane možno normou a takto sa budú vyjadrovať aj ostatní veľvyslanci, ktorí uznajú za potrebné orať na našich chrbtoch. Ďakujem pekne.
90. schôdza NR SR - 13.deň - B. popoludní
Dátum: 2023-05-23
Poslanec: Taraba, Tomáš (-)
Druh vystúpenia: Vystúpenie s faktickou poznámkou

68. Vážený pán Ledecký, vždy som sa tie tri a pol roky, rokov tak sám seba pýtal, že prečo vy tam málo vystupujete v parlamente a teraz som videl toto, čo vám tu napísali. Podľa mňa vy máte problém s čítaním, to je celý problém. A keď si vy dovolíte mne zakázať o niečom rozprávať alebo by ste mi chceli zakázať, no kto ste vy? Ja viem, že vy v SaS-ke ste naučení vypínať médiá, zakázať druhým politikom sa k čomukoľvek vyjadrovať. Vy chcete riešiť problémy Slovenska? Vy, ktorí ste tlačiace zariadenie? Za tri a pol roka ste tu samé voloviny poschvaľovali. Vy ste pozadlžovali, aj vy, pán Ledecký, ste tu pozadlžovali po uši Slovensko. Vy nie ste nejaký nástroj riešenia problémov, vy ste problém. Vy ste problém, ktorý ste tu tri a pol roky, rokov si robili so Slovenskom čo chcete. Takže vy si snáď nemyslíte, že nám opozícii budete brániť len preto, že vy máte radi všetko ostatné, len nie slovenské. To, že vy tu lobujete za vyjadrenia proti Slovákom, to je úplne v poriadku, veď to patrí teraz do tejto DNA SaS-ky, to je úplne v poriadku. Ale vy zabudnite na to, pán Ledecký, že budeme my tu chodiť po špičkách, že či sa môžeme v mene Slovákov zastať Slovákov. To, že to nerobíte vy, to, že ste to nerobili, keď ste boli nacicnutý na Kisku, to je vaša agenda. Ale my, a na to si zvykajte, my budeme vždy kopať za Slovákov.
90. schôdza NR SR - 13.deň - B. popoludní
Dátum: 2023-05-23
Poslanec: Taraba, Tomáš (-)
Druh vystúpenia: Vystúpenie s faktickou poznámkou

60. Vážený pán Osuský, samozrejme, že keď sa tu bavíme o hyperbole, hej, doteraz ste tu obhajovali hyperbolu, tak pán Benčík toto je hyperbola. Doteraz ste tu dve hodiny obhajovali hyperboly. A teraz ste dostali vlastnú medicínu. Ja viem, že tu Suja, keď vás v minulosti označil, tak to bolo zobraté, že, že to neni pravda. A teraz vy, ktorý a teraz vy, ktorý tu hovoríte, tak vám poviem, že to je hyperbola. Viete, čo je to hyperbola čoho? Človeka, ktorý snorí, aby o druhých hovoril. A toto je príklad teraz tej hyperboly. Takže keď vám tá hyperbola takto vadila, tak presne teraz ste pochopili, čo riešime na podstate tejto schôdze, že táto forma hyperboly sa Slovákom páčiť nemusí. O tom, že majú pokazené chromozómy, o tom že majú DNA. Ospravedlňujem sa, ak ste, ak ste to museli na vlastnej koži pochopiť, ale vidíte, že teraz aká je pointa toho, čo tu riešime. Takže hyperbola, si myslím, že je absolútne v určitých momentoch nemiestna. A pána Šuchu si môžete obhajovať, to je vaša agenda SaS-ky, že obhajujete, pán Osuský, človeka, ktorý takto hyperbolicky, ako ste nám tu dve hodiny teraz ukázali, až ste museli pochopiť na tom, že kde je problém. Ďakujem. (Potlesk.)
90. schôdza NR SR - 13.deň - B. popoludní
Dátum: 2023-05-23
Poslanec: Taraba, Tomáš (-)
Druh vystúpenia: Vystúpenie s faktickou poznámkou

26. Pani Zemanová, chvíľu som myslel, že vy idete čítať nejaké stanovisko Európskej komisie na adresu slov, ktoré povedal v jej mene ich predstaviteľ a vy tu čítate list, ktorý napísali organizátori toho podujatia, tak my nie sme hluchí ani slepí, každý si môže to 12-minútové inkriminované video pustiť, urobí si každý svoj názor, ja úplne akceptujem, že SaS-ka ste s tým úplne v pohode, že sa niekto vyjadruje takto na adresu Slovákov a robíte tu tú nadprácu advokátov týchto ľudí, ale my tu neriešime to, že ten pán Šucha je verejný činiteľ. On neni slovenský verejný činiteľ. On je oficiálny zástupca cudzieho, cudzej inštitúcie na území Slovenska a vyjadril sa tak, ako sa vyjadril. A my riešime toto, my akože ak sa s tým nič neurobí, tak áno, na Slovensku, kde sú zmiešané pocity voči tomu ako sa Európska komisia voči členským štátom správa, kde čoraz viac si uzurpujú právomoci, ktoré im po vstupe do EÚ Slovensko ani nedalo, tak vždy to tu zostane. Proste môžu silou mocou sa teraz tváriť, že každý to hlúpo pochopil, iba oni sú tí, ktorí tomu rozumejú, ale realita je taká, že ak sme konfrontovaní na Slovensku s nejakým rodovým násilím, tak nech idú tí ľudia na políciu. My nepotrebujeme, my nie sme nejakí, nejakí, nejaká treťotriedna krajina, kde tieto veci sa nedajú riešiť, celý ten kontext toho vyjadrenia je o tom, aby nás tu niekto prevychovával. A práve to je to, čo som povedal, my sme do Európskej únie vstupovali s vlastnou identitou a slovenský národ si sám určí, že koľko žien chce byť cestárky, koľko žien chce byť upratovačky, koľko žien chce byť vo vedúcich funkciách a podobne, my na to nepotrebujeme pána Šuchu a keď si o nás myslí to, čo si myslí, tak nech ide do politiky a nech nezastupuje... (Prerušenie vystúpenia časomerom.)